Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Втора жалба изјавена од А. Ч. од Скопје, поднесена против Решение на Црвениот крст на Република Северна Македонија, по предметот Барање за пристап до информации од јавен карактер, на 05.05.2023 година го донесе следното

**Р Е Ш Е Н И Е**

**1**. Жалбата изјавена од А. Ч. од Скопје, поднесена против Решението на Црвениот крст на Република Северна Македонија бр.0306-638/1 од 12.04.2023 година, заведена во Агенцијата под бр.08-116 на 13.03.2023 година, по предметот Барање за пристап до информации од јавен карактер**, СЕ ОДБИВА како неоснована**.

**2.** Решението на Имателот на информација бр.0306-638/1 од 12.04.2023 година **СЕ ПОТВРДУВА.**

**О Б Р А З Л О Ж Е Н И Е**

А. Ч. од Скопје, преку електронска пошта, поднел Барање за пристап до информации од јавен карактер до Црвениот крст на Република Северна Македонија, со кое побарал по пошта да му се достави препис од следната информација:

1. Како се постапува со пациент за кој има сомнеж за скршеница на карлица и/или колк по удар од асфалтна површина на коловоз (т.е. здобиена во сообраќајот)?
2. Дали во ввакви ситуации пациентот смее воопшто да се подига и преместува од местото на настанот од страна на немедицински лица ?
3. Дали се можни компликации во здравствената состојба на повредениот од ваквото нестручно преместување и какви?
4. Дали веднаш треба да се повика итна медицинска помош?
5. Дали има некоја положба во која треба да се постави телото на повредениот пациент додека се чека пристигнувањето на итната медицинска помош?

Постапувајќи по Барањето на Барателот, Имателот на информации во врска со ова Барање истиот ден на 28.02.2023 година, по електронска пошта на Барателот му доставил Допис со кое го известува Барателот дека: “...Ве информираме дека улогата на Црвениот крст на Република Северна Македонија (Сл. весник бр.41/1994)) е да учествува во оспособувањето на населението на РСМ за правилно и навремено укажување на прва помош...“.

Незадоволен од наведеното Известување, Барателот на информации на 10.03.2023 година поднесе Жалба до Агенцијата, заведена во архивата на Агенцијата под бр.08-116.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата ја уважии предметот го врати на повторно постапување пред првостепениоторган,укажувајќи му на Имателот на информации дека е должен да постапи во согласност со членот 20 став 1 од Законот за слободен пристап до информации од јавен карактер, кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“.

Постапувајќи по Решението на Агенцијата, Црвениот крст на Република Северна Македонија изготвил Решение бр.0306-638/1 од 12.04.2023 година со кое го одбил Барањето од А. Ч. од Скопје со образложение во кое, покрај тоа што ги објаснува својата улога и своите надлежности, потенцира дека „...не е организација овластена за толкување на медицински наоди и дојагнози или давање на стручно мислење по прашања поврзани со повреди предизвикани од сообраќајна незгода...“.

Незадоволен и од образложението на наведеното Решение, Барателот на информации поднесе Втора жалба до Агенцијата, заведена во нејзината Архива под бр.08-116 на 28.04.2023 година. Во Втората жалба Барателот наведува: „Моите **прашања** не содржеа никакви медицински наоди или дијагнози, туку беа насочени токму како треба да постапува еден возач...Во оваа смисла, Црвениот крст на РСМ има објавен и прирачник по прва помош за кандидати за возачи...Моите прашања беа поврзани со постапката за давање на Прва помош...Моите **прашања** до Црвениот крст се насочени кон тоа да одговорат како...во текстот во Прирачникот...“.

Агенцијата, со електронски допис од 28.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 05.05.2023 година Црвениот крст на Република Северна Македонија до Агенцијата достави Произнесување по жалба бр.0306-638/2 од 04.05.2023 година во кое „останува во целост кон наводите во Решението бр.0306-638/1 од 12.04.2023 година...Прашањата за кој барателот бара одговор не се во надлежност на Црвениот крст...содржината на прирачникот е информација од јавен карактер и сите заинтересирани можат да го користат за свои потреби...Дејноста на Црвениот крст на РСМ не подразбира дефинирање на критериуми за задолжително постапување на субјектите во сообраќајна незгода...Барањето на барателот-жалителот не е за информација од јавен карактер која ја поседуваме, туку е барање за создавање на нова информација...што би значело дополнително ангажирање на човечки ресурси од имателот на информации како и стручни лица од надлежни институции за обезбедување на одговор на поставените прашања...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и расположливите списи по предметот, Жалбата **ја одби како неоснована, а Решението на Имателот на информации го потврди**, поради следното:

Агенцијата утврди дека Имателот на информации на поднесеното Барање за пристап до информации од 28.02.2023 година дополнително одговорил со оспореното Решение бр.0306-638/1 од 12.04.2023 година, односно му одговорил дека, согласно своите законски надлежности, не располага со бараните информации“. Истото е појаснето и образложено во Произнесување по жалба бр.0306-638/2 од 04.05.2023 година.

Во конкретниот случај Агенцијата констатира дека постои недостаток во диспозитивот на оспореното решение на првостепениот орган, односно наместо да стои „се уважува“, стои „се одбива“ барањето, но оти тој недостаток, согласно член 109 став 5 од Законот за општата управна постапка, е таков што не може да влијае врз решавањето на работата.

Согласно член 3, став 1, алинеја 2 од Законот за слободен пристап до информации од јавен карактер „информација од јавен карактер е информација во било која форма што ја создал или со која располага имателот на информацијата согласно со неговите надлежности.“

Агенцијата му укажува на Барателот на информации дека на неговото Барање му е доставен одговор во рамките и надлежностите во кои располага Имателот на информации и дека, согласно Законот за слободен пристап до информации од јавен карактер, Имателот на информации не е должен да создава нови информации за да го задоволи Барателот во однос на негови „прашања“ за појаснување или додефинирање на содржина на документ со кој располага Имателот на информации.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор**

**Пламенка Бојчева**